Politiet er onsdag aften talstærkt til stede i Gellerupparken ved Aarhus, hvor to unge mænd er blevet ramt af skud. De er begge kørt til behandling på Aarhus Universitetshospital, hvor de meldes uden for livsfare.

Kl. 18.40 modtog Østjyllands Politi anmeldelsen om skudepisoden som lød på, at to mænd var blevet skudt ved Edwin Rahrs Vej nummer 16.

Flere patruljer og betjente med skudsikreveste blev sendt til stedet, hvor de eskorterede ambulance og lægeambulance ind i det berygtede, socialt belastede område.

Da politiet begyndte efterforskningen på stedet viste det sig, at skyderiet ikke havde fundet sted på Edwin Rahrs Vej, men derimod ved Tovshøjskolen på Janesvej et par hundrede meter der fra.

Her havde politiet onsdag aften afspærret et større område, mens politihunde afsøgte området og kriminalteknikere sikrede spor i på parkeringspladsen ved skolens svømmehal, hvor politiet blandt andet fandt afskudte patronhylstre.

På grund af afspærringerne måtte flere personer, der befandt sig i skolens svømmehal og sportshal, blive inde på skolen, indtil politiet omkring klokken 22 hævede afspærringen.

- Der var nogle inde i svømmehallen, der hørte det, men de havde ikke tænkt nærmere over det, fortæller en mand, der befandt sig på Tovshøjskolen, da skyderiet fandt sted, til BT.

Der er endnu ikke foretaget anholdelser i sagen, og politiet ønsker onsdag aften ikke at komme nærmere ind på, hvad motivet til skudepisoden kan være.

- Vi efterforsker sagen bredt, og derfor er det begrænset, hvad jeg kan sige på nuværende tidspunkt, siger indsatsleder Jens Rønberg til bt.dk.

Ved I, om skyderiet er banderelateret?

- Det spørgsmål får vi altid, når der sker noget herude, men jeg kan hverken be- eller afkræfte det. Nu skal vi arbejde videre med sagen i løbet af natten, så jeg kan ikke sige mere, før vi er længere med efterforskningen, siger indsatslederen.